ΠΗΓΗ 1

Η Πηνελόπη ∆έλτα, στο προσωπικό της ηµερολόγιο, δίνει στιγµιότυπα από τα γεγονότα της επανάστασης του 1922

Κ’ εκείνο το µεσηµέρι µπήκε ο Πλαστήρας στην Αθήνα, µαύρος, σκονισµένος, σκοτεινός, παλιοντυµένος, αδύνατος, άγριος, µε σφιγµένα δόντια και µάτια όπου έβλεπες την απελπισία. Σε κείνους που έκαναν να τον ζητωκραυγάσουν φώναξε θυµωµένος: «Τι ζητωκραυγάζετε; Επιστρέφοµε νικηµένοι, κατεστραµµένοι». Τον είδα που πέρασε τη λεωφόρο Κηφισιάς, µπαρουτοκαπνισµένο, τα µαύρα του φρύδια άσπρα από τη σκόνη, το πρόσωπό του αδύνατο, σα ρέγγα καπνισµένη, αγέλαστο, αυστηρό. Πλάγι µου µια µητέρα γύρευε ν’ αναγνωρίσει το γιο της µέσα στους κουρελιασµένους στρατιώτες και αξιωµατικούς που περνούσαν. ∆εν έριξαν µπόµπες στο Τατόι. Απεναντίας έδωσαν του Κωνσταντίνου, που παζάρευε χρηµατικές αποζηµιώσεις, 10.000 λίρες κ’ έφυγε µε όλο το σόι των Glucksburg. Όταν, µερικοί, προσήψαν του Πλαστήρα την άκαιρη γενναιοδωρία του, αποκρίθηκε: «∆εν ήλθα να εκδικηθώ, αλλά για να σώσω την Ελλάδα. ∆εν είµαι πολιτικός, είµαι µονάχα στρατιώτης. Και όταν κουβαλήθηκαν όλοι οι ξένοι πρέσβεις στο καράβι µου, να µου πουν πως δε θα επιτρέψουν να κακοποιήσω συγγενή των δικών τους βασιλιάδων, δεν τόλµησα να το βάλω µε όλες τις ∆υνάµεις! Κοίταζα µονάχα την Ελλάδα, και πως να εµποδίσοµε τον Κεµάλ να µπει στη Θεσσαλονίκη»... Το πως συνέλαβαν, δίκασαν και καταδίκασαν και εξετέλεσαν τους έξι υπευθύνους, το πως έδιωξαν Κωνσταντίνο, Σοφία και όλο το σόι των Glucksburg ανήκει στην ιστορία. Πονόψυχος σαν όλα τ’ αληθινά παλικάρια, ο Πλαστήρας δεν ήθελε τουφεκισµούς. Μα σηκώθηκε ο στρατός: ή θα εκτελούσαν τους υπευθύνους, ή θά σφαζε αυτός χιλιάδες. Και ο στρατός δεν ανασυντάσσουνταν αν δεν τουφεκίζονταν ο υπεύθυνος στρατάρχης. Κ’ έτσι τουφεκίστηκε ο δυστυχής µισοτρελλός Χατζανέστης, κ’ έτσι ανασυγκροτήθηκε κι’ έγινε ο λαµπρός στρατός του Έβρου, που επέτρεψε του συντριµµένου από την καταστροφή του έργου του Βενιζέλου, να σώσει όσα έσωσε, στη συνθήκη της Λωζάνης. Π. ∆έλτα, Ελευθέριος Κ. Βενιζέλος..., σ. 129-130

ΠΗΓΗ 2 Ο Θεόδωρος Πάγκαλος, µε τελεσίγραφο, αναγγέλλει στον Πρόεδρο της ∆ηµοκρατίας Παύλο Κουντουριώτη την κατάργηση της κυβέρνησης

Τη 25 Ιουνίου 1925

Κύριε Πρόεδρε, Ο στρατός και ο στόλος εξηγέρθησαν δια λόγους τους οποίους γνωρίζετε ασφαλώς και υµείς, όπως και σύµπας ο ελληνικός λαός. Η κυβέρνησις αποτυχούσα εσωτερικώς τε και εξωτερικώς δεν αντιπροσώπευε πλέον την κοινήν γνώµην. Την δυσαρµονίαν ταύτην δεν διεσκέδασεν ατυχώς η εθνοσυνέλευσις. Η κυβέρνησις, απολέσασα την εµπιστοσύνην ολοκλήρου του στρατού και του στόλου, κρατεί µέχρι της στιγµής, δι ολίγων αφωσιωµένων αυτή αξιωµατικών, υπό τας διαταγάς της τµήµατα της φρουράς Αθηνών. Θεωρών µέγιστον έγκληµα την χύσιν και ρανίδος, έστω, διττώς αδελφικού δηµοκρατικού αίµατος, καθιστώ υπεύθυνον επί τούτου ολόκληρον την κυβέρνησιν και τους ενισχύοντας αυτήν εις την µαταίαν αντίστασιν και παρακαλώ όπως µέχρι τη 4 µ.µ. προκαλέσητε την παραίτησιν της κυβερνήσεως και την διαρρύθµισιν της καταστάσεως συµφώνως προς την έκδηλον θέλησιν της µεγίστης πλειοψηφίας του λαού, στρατού και του στόλου. Αρχηγός Θ. Πάγκαλος

Ηλ. Μπρεδήµα, Η πρώτη ∆ηµοκρατία, σ. 408

ΠΗΓΗ 3 Ο Γεώργιος Καφαντάρης, σε δηλώσεις του στις εφηµερίδες, στηλιτεύει τη δικτατορία του Παγκάλου.

Όσοι επίστευαν µέχρι τώρα ότι αρµόζει περισσότερον εις την Ελλάδα αντί του κοινοβουλευτισµού εν σύστηµα ισχυρότερον, είναι εις θέσιν σήµερον να κρίνουν ποία διαφορά υπάρχει µεταξύ µιας κοινοβουλευτικής Κυβερνήσεως και µιας ορδής (8 ∆εκεµβρίου 1925). Μια δικτατορία όσον και εάν µοιραίως καταλήγει επί ζηµία του λαού, δύναται να παρουσιάση, όταν καθοδηγήται από µια ειλικρινή πλάνην, από µίαν γενναίαν πνοήν, από µιαν ισχυράν διάνοιαν και θέλησιν, παρηγόρους εκλάψεις. Εις ηµάς η πεντάµηνος δικταρία κατώρθωσε να εµπνεύση την κοινήν αηδίαν. Τούτο κατ’ ανάγκην συµβαίνει όταν οι κόθορνοι προχειρίζονται σε δικτάτορες (11 ∆εκεµβρίου 1925). ∆. Αγραφιώτη, Γεώργιος Καφαντάρης, σ. 138 (1983)

 ΠΗΓΗ 4 Οι ξένοι γελοιογράφοι εµπνέονται από τα συχνά στρατιωτικά κινήµατα στην Ελλάδα. Ο γελοιογράφος του World (Kόσµος) σατιρίζει τη δικτατορία του Πάγκαλου.



ΕΙΚΟΝΑ Θ. Βερέµη, Οικονοµία και ∆ικτατορία, 1982 245

ΕΡΩΤΗΣΗ

Μετά την ήττα στη µικρασιατική εκστρατεία έγινε πιο συχνό το φαινόµενο επέµβασης στρατιωτικών (πραξικοπήµατα) στην πολιτική ζωή της χώρας. Λαµβάνοντας υπόψη σας το κείµενο, το παράθεµα αριθµ. 23 του σχολικού σας εγχειριδίου και το περιεχόµενο των πηγών:

α) Να αναφέρετε τέτοιες περιπτώσεις µέχρι το 1935.

β) Να παρουσιάσετε τις διεκδικήσεις τους και

γ) Να σχολιάσετε τη στάση των κοµµάτων απέναντι στα στρατιωτικά κινήµατα.